To piratgisler drept i Somalia
Det var det danske krigsskipet «Absalon» som natt til mandag skal ha gått til aksjon for å befri 18 gisler, skriver Extrabladet. Under aksjonen skal to av gislene ha dødd, og det danske forsvaret skal nå undersøke om det var pirater eller besetningen på krigsskipet «Absalon» som avfyrte skuddene som førte til at de to ble drept, skriver det danske Søvernet i en pressemelding. Krigsskipet har, ifølge den danske avisen, over flere dager holdt øye med et skip brukt som base og moderskip for piratene utenfor den somaliske kysten.Natt til mandag forsøkte piratskipet å snike seg vekk fra kysten, og det danske skipet gikk da til aksjon. På nettsiden til det danske Søvernets operative kommando skriver de at hverken anrop eller varselskudd stoppet skipet. De skal da ha fått tillatelse fra NATOs styrkesjef om å beskytte materiell om bord, med hensikt om å stoppe skipet, skriver Søvernet. Ombord i skipet ble to gisler funnet hardt skadet, og Søvernet opplyser at livene ikke sto til å redde. Tilsammen 17 pirater og 18 gisler fra skipets orginale mannskap var ombord i moderskipet.Gislenes nasjonalitet er ennå ikke kjent, ettersom pårørende ennå ikke er varslet. - Det er bra å stoppe et moderskip og å redde 16 gisler, men samtidig er det beklagelig at to gisler døde i aksjonen, sier Kenneth Nielsen, presseoffiser hos det danske Søvernet, til VG Nett. Danmark har et mandat til midten av april om å delta i aksjoner mot piratvirksomhet utenfor kysten av Somalia. - Hvis man sammenligner med aktiviteten for flere år siden, så er den dalende. Antall kapringer har blitt halvert i 2011. Man kan si at, uten at man skal feire noe når man har døde sjøfolk, at vi har overtatt initiativet i regionen, sier Nielsen. Ingen av soldatene ombord i det danske krigsskipet skal ha blitt skadet i aksjonen.Somalia er kjent for stor piratvirksomhet, en problematikk som også FN har engasjert seg i de siste årene. I januar i år deltok «Absalon» i et flere timer langt drama, hvor de befridde 14 iranske og pakistanske gisler. Norge har også deltatt i kampen mot piratene ved å patruljere Somalias kyst, både til sjøs ved hjelp av fregatten KNM Fridtjof Nansen og fra luften.
To gisler skal ha blitt drept da et dansk krigsskip konfronterte et piratfartøy utenfor kysten av Somalia.